逝水
作者：釋文珦
朝代：宋

paragraphs: 逝水向東流，前後浪相續。
尼父達機兆，川上歎不足。
人生天地間，百年誠短促。
菁華草頭露，光景風中燭。
兩鬢成枯蓬，蕭蕭不再綠。
那知今日歡，不是明朝哭。
所仰唯聖賢，亦復歸鬼錄。
而況頑冥者，厥身沈利欲。
隨流不知返，終世常僕僕。
大化一朝盡，腐滅同草木。
豈若黄綺徒，居然在空谷。
于焉自逍遥，其人美如玉。
吾生千載餘，猶知慕遐躅。
寤寐斯不忘，耿耿在心目。